भुटानविरुद्ध लाओस सफल
अन्तर्राष्ट्रिय फुटबलमा डिसेम्बर २०१९ यता पहिलोपल्ट फर्किएको भुटानको पुरुष राष्ट्रिय टिमले दक्षिण–पूर्वी एसियाली देश लाओसलाई दशरथ रंगशालामा शनिबार राम्रै चुनौती दियो । तर, बोनपछान बोनकोङको दुई गोलसँगै लाओसले २–१ को जित रच्दै प्रधानमन्त्री त्रिदेशीय कपमा फाइनल पुग्ने सम्भावना कायमै राख्यो ।
काठमाडौँ — अन्तर्राष्ट्रिय फुटबलमा डिसेम्बर २०१९ यता पहिलोपल्ट फर्किएको भुटानको पुरुष राष्ट्रिय टिमले दक्षिण–पूर्वी एसियाली देश लाओसलाई दशरथ रंगशालामा शनिबार राम्रै चुनौती दियो । तर, बोनपछान बोनकोङको दुई गोलसँगै लाओसले २–१ को जित रच्दै प्रधानमन्त्री त्रिदेशीय कपमा फाइनल पुग्ने सम्भावना कायमै राख्यो ।जर्मन प्रशिक्षक माइकल वेसले सम्हालेको लाओसको जितसँगै प्रधानमन्त्री कपको फाइनल खेल्ने दुई टिमको फैसला नेपाल र भुटानबीच मंगलबार हुने खेलको नतिजाले गर्नेछ । बुधबार पहिलो खेलमा नेपालले लाओसलाई २–० ले हराएको थियो । त्यसैले शनिबार लाओसले हात पारेको जितले समूह चरणमा नेपालविरुद्ध भुटानको खेल बाँकी छँदा फाइनल पुग्ने तीनै टिमको सम्भावना कायम राखेको छ । यस्तो अवस्थामा उपाधि होडमा उभिने सबैभन्दा बलियो सम्भावना नेपालको छ । घरेलु मैदानमा भुटानविरुद्ध जित वा बराबरी नतिजाले मात्रै होइन, दुई गोल अन्तरसम्मको हारमा पनि नेपाल फाइनलमा पुग्नेछ ।लाओसविरुद्ध पहिलोपल्ट खेल्दै हारेपछि भुटानी टिमका मुख्य प्रशिक्षक पेमा दोर्जीले भने, ‘जुन चाहिँ योजना गरेको छ, त्योसँग खेल्नुभयो खेलाडीहरूले । अन्तिममा अलिकति थाकेर एकाग्रता गुमायो । त्यसले गर्दा गोल खायो । समग्रमा केटाहरूले राम्रै खेल्यो । खुसी छ । अर्को खेल घरेलु टिमसँग पर्दै छ । भन्न सक्दैन के हुन्छ, गोलको आँखा हुँदैन । त्यल्ले गरेर कोल्ले जित्छ थाहै हुँदैन । नेपालसँग खेल्नुपर्दा घरेलु मैदान र समर्थकले गर्दा अलिकति गाह्रै पर्छ । अब नेपालसँग कसरी खेल्ने त्यो योजना गर्छौं ।’ भुटानलाई दक्षिण एसियाली फुटबलमै कमजोर टिम मानिन्छ । यस्तो टिमवरुद्ध नेपाल हालसम्म अपराजित छ ।लाओसविरुद्ध गोल गरेका भुटानका चेन्चो ग्याल्सेन बल अगाडि बढाउने क्रममा । तस्बिर हेमन्त श्रेष्ठः /कान्तिपुरछरिता फरवार्ड बोनपछानले पेनाल्टी क्षेत्रभित्रबाट बललाई पोस्टको दिशा दिँदै तेस्रो मिनेटमै गोलको खाता खोलेका थिए । पहिलो हाफमै माइकल भाङले प्रहार गरेको बलमा पोस्ट बाधक हुँदा लाओसले अग्रता दोब्बर गर्ने मौका गुमायो । तर, आई लिग च्याम्पियन क्लब राउन्डग्लास पन्जाबका फरवार्ड चेन्चो ग्याल्सेनले ३४ औं मिनेटमा उत्कृष्ट गोल गर्दै १–१ को स्थितिमा पुर्‍याएर भुटानलाई खेलमा फर्काए ।निमा वाङ्दीले दिएको बललाई छातीले नियन्त्रण गरेपछि जाली चुमाउँदै चेन्चोले भुटानका लागि अन्तर्राष्ट्रिय खेलमा सबैभन्दा बढी गोलको कीर्तिमान बनाए । उनको गोललाई लाओसका प्रशिक्षक वेसले ‘चलाखीपूर्ण र अनुभवको उपयोग’ ले सम्भव भएको बताए । तर, बोनछपानले ७१ औं मिनेटमा उस्तै उत्कृष्ट ढंगले निर्णायक गोल गर्दै आफ्नो टिमका काठमाडौं बसाइ लम्ब्याएका हुन् । उनले कप्तान सुकाफोन भोङचेखामले दिएको बल पेनाल्टी क्षेत्रको ठीकभित्रबाट ‘हाफ भली’ मार्फत गोलकिपर छिरिङ धेन्डुपलाई कुनै अवसर नदिई जालीको सम्पर्कमा पुर्‍याएर २–१ को जित रचे । जसले लाओसको फाइनल प्रवेशको सम्भावनालाई जीवन्त बन्यो । दोस्रो श्रेणीको थाई लिग खेलिरहेका सुकाफोन गोलपछि भावुक बनेका थिए । अन्त्यतिर तेन्जिन दोर्जीको प्रहारमा बल पोलमा लागेर फर्किंदा भुटान अंक जोड्न चुकेको थियो ।भुटानविरुद्ध बराबरी नतिजाले पनि लाओसको फाइनल खेल्ने सम्भावना यथावत् रहन्थ्यो तर त्यसमा समीकरण जटिल हुने थियो । लाओसको जितपछि भुटानले फाइनल प्रवेशका लागि नेपालविरुद्ध ऐतिहासिक जित निकाल्नु अनिवार्य भएको छ ।‘पक्कै पनि हामी खुसी छौं । खेलाडीहरू चाहेजस्तै खेलमा अभ्यस्त हुन थालेका छन् । हामीले बढी बल पोजेसन र अग्ला खेलाडी नभएकामा क्रस कम गरेर खेल्नेमा धेरै राम्रो गरेका छौं,’ जितपछि लाओसका प्रशिक्षक वेसले भने, ‘हामी नेपालभन्दा राम्रो छौं भन्दैनौं, नेपालले हामीलाई २–० ले हराएको छ । तर, आशा छ कि अर्को खेलमा (नेपालविरुद्ध भुटान) आश्चर्य हुने छैन । नेपालले फाइनलमा कसलाई पुर्‍याउने छ, त्यसपछि को राम्रो हो हेर्नुपर्छ र दोस्रो खेलमा घरेलु टिमलाई दर्शकले भरिएको रंगशालामा पराजित गर्न सक्छ कि नाइ भन्नुभन्दा यो (फाइनलको सम्भावना) नै वास्तविकता हो ।’